Goeie verhouding tussen AfriForum en Zoeloe-koning
Nadat Kallie Kriel en ander senior lede van AfriForum en Solidariteit ongeveer twee maande gelede met koning Goodwill Zwelithini van die Zoeloes by sy paleis te Ulundi oor grondbesit en die moontlikheid van onteiening vergader het en klaarblyklik ooreengekom het om dieselfde standpunt te huldig, het Kriel en Ernst Roets onlangs op uitnodiging van Zwelithini die jaarlikse rietdansseremonie te Ulundi bygewoon.
Die samewerking is veral betekenisvol in die lig van die onverbiddelike standpunt van Zwelithini oor eienaarskap van die Zoeloes oor die 3 miljoen ha grond van die Ingonyama Trust en die botsing wat Zwelithini met pres. Cyril Ramaphosa oor die kwessie gehad het. Dit het die hele saak van tradisionele stamgronde in SA te berde gebring en die moontlike dubbele standaarde wat daaruit mag spruit indien die regering hierdie gronde uitlos, terwyl grond in blanke besit egter onteien word.
AfriForum en Cope werk saam
Die politieke toneel in die eland het behoorlik regop gesit toe Kallie Kriel van AfriForum en Mosiuoa Lekota van Cope aangekondig het dat hulle saamstem dat grond onteiening sonder vergoeding katastrofies vir die land kan wees en dat hulle gaan saamwerk om hierdie boodskap uit te dra, ook by regerings in die buiteland. Lekota het hom reguit uitgespreek dat grondgryp en sosialisme nie dit was waarvoor hy en ander ANC-leiers soos Nelson Mandela op Robbeneiland opgeoffer het nie.
Hy sê dat waarvoor hulle oorspronklik geveg het, was dat SA 'n land vir al sy inwoners moet wees, dat almal gelyke kanse moet hê en dat die beginsels van grondbesit en 'n vrye markekonomie moet geld. Daarom skroom hy nie om vir wat hy reken reg en geregtigheid is, op te staan, al beteken dit dat hy saam met blankes moet werk en teen swart radikales kant kies.
Kabinet aanvaar Mynbouhandves
Ná jare van onderhandeling en twis het die Kabinet pas weer 'n nuwe weergawe van die Mynbouhandves goedgekeur. Die nuwe weergawe sal nou aan die Mineraleraad van SA en die res van die Mynbousektor voorgelê word vir oorweging en kommentaar. Daar word algemeen gehoop dat 'n aanvaarbare Mynbouhandves stabiliteit en heropbou in die mynbedryf sal meebring, veral in die lig daarvan dat die aandeel van mynbou in die BNP gekrimp het vanaf 21% in 1987 tot 6,8% in 2018.
Langste kabelbrug in SA
Sanral het aangekondig dat beplanning op koers is om in Februarie 2019 met konstruksie te begin aan 'n kabelbrug oor die Msikabakloof naby Lusikisiki in KZN – wanneer voltooi sal dit die langste van sy soort in SA wees. Die tender bedrag beloop R1.65 miljard.
Die torings waaraan die kabels vir die brug geheg gaan word, gaan 127 m hoog wees. Die brug sal 580 m lank wees en sal 195 m bo die bodem van die vallei wees. Dit sal dan die derde hoogste brug in Afrika wees naas Bloukrans (216 m hoog) en Mtempu (223 m hoog).